Ettepanek NÕUKOGU MÄÄRUS millega muudetakse määrust (EÜ) nr 2201/2003 kohtualluvuse ning kohtuotsuste tunnustamise ja täitmise kohta kohtuasjades, mis on seotud abieluasjade ja vanemliku vastutusega, ning millega tunnistatakse kehtetuks määrus (EÜ) nr 1347/2000 Püha Tooliga sõlmitud lepingute osas

(komisjoni esitatud)

SELETUSKIRI

1. Nõukogu määrus (EÜ) nr 1347/2000 (Brüsseli II määrus) [1] sätestab abieluasjades kohtuotsuste vastastikuse tunnustamise. Üldreeglina on see piiratud tsiviilkohtumenetlusega ja seda ei kohaldata kiriklike võimude otsustele.

[1] Nõukogu 29. mai 2000 määrus (EÜ) nr 1347/2000 abieluasjade ja vanemliku vastutusega abikaasade ühiste laste eest seotud asjade kohtualluvuse ning kohtuotsuste tunnustamise ja täitmise kohta (EÜT L 160, 30.6.2000, lk 19).

2. Erandina sellest reeglist sätestab artikkel 40, et teised liikmesriigid tunnustavad Hispaania, Itaalia ja Portugali kiriklike kohtute otsuseid, mis on tehtud nende liikmesriikide ja Püha Tooli vaheliste lepingute (edaspidi: konkordaadid) alusel, käesolevas määruses sätestatud korras. Need lepingud annavad vastavate liikmesriikide kiriklikele kohtutele kanooniliste abielude tühistamise pädevuse.

3. Artiklit 40 muudeti 2003. aasta ühinemisakti II lisaga, et osutada Malta ja Püha Tooli vahel 3. veebruaril 1993. aastal sõlmitud lepingule kanooniliste abielude ja nende abielude suhtes tehtud kiriklike võimude ja kohtute otsuste tsiviilõiguslike tagajärgede tunnustamise kohta.

4. Brüsseli II määrust kehtetuks tunnistava ja asendava nõukogu määruse (EÜ) nr 2201/2003 [2] artikkel 63 taasesitab artikli 40 sõnastuse. Määrus (EÜ) nr 2201/2003 jõustus 1. augustil 2004 ja seda kohaldatakse 1. märtsist 2005 kõikides liikmesriikides, välja arvatud Taanis.

[2] Nõukogu 27. novembri 2003 määrus (EÜ) nr 2201/2003, mis käsitleb kohtualluvust ning kohtuotsuste tunnustamist ja täitmist kohtuasjades, mis on seotud abieluasjade ja vanemliku vastutusega, ning millega tunnistatakse kehtetuks määrus (EÜ) nr 1347/2000 (EÜT L 338, 23.12.2003, lk 1).

5. Malta avaldas soovi muuta Malta ja Püha Tooli vahelisele lepingule osutamiseks määruse (EÜ) nr 2201/2003 artiklit 63. Kuna määrus võeti vastu enne Malta ühinemist Euroopa Liiduga, nõustuti siiski muudatuse tegemisega vastavalt 2003. aasta ühinemisakti artiklile 57. See artikkel sätestab lihtsustatud menetluse, mille kohaselt muudatuste tegemise enne ühinemist vastuvõetud aktidesse otsustab komisjoni ettepanekul nõukogu kvalifitseeritud häälteenamusega.

Ettepanek NÕUKOGU MÄÄRUS millega muudetakse määrust (EÜ) nr 2201/2003 kohtualluvuse ning kohtuotsuste tunnustamise ja täitmise kohta kohtuasjades, mis on seotud abieluasjade ja vanemliku vastutusega, ning millega tunnistatakse kehtetuks määrus (EÜ) nr 1347/2000 Püha Tooliga sõlmitud lepingute osas

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse Tsehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti ja eriti selle artikli 57 lõiget 2,

võttes arvesse komisjoni ettepanekut( [3])

[3] EÜT L ...

ning arvestades, et:

(1) Nõukogu 29. mai 2000 määruse (EÜ) nr 1347/2000, mis käsitleb abieluasjade ja vanemliku vastutusega abikaasade ühiste laste eest seotud asjade kohtualluvust ning kohtuotsuste tunnustamist ja täitmist( [4]), artikkel 40 sätestab, et liikmesriigid peavad käesoleva määruse III peatükis sätestatud korras tunnustama kõiki Püha Tooli ja Portugali, Itaalia ning Hispaania vaheliste lepingute (konkordantide) alusel abielu kehtetuse kohta tehtud otsuseid.

[4] EÜT L 160, 30.6.2000, lk. 19.

(2) 2003. aasta ühinemisakti II lisa muutis määruse (EÜ) nr 1347/2000 artiklit 40, et osutada Malta ja Püha Tooli vahel 3. veebruaril 1993. aastal sõlmitud lepingule kanooniliste abielude ja nende abielude suhtes tehtud kiriklike võimude ja kohtute otsuste tsiviilõiguslike tagajärgede tunnustamise kohta ja selle teisele lisaprotokollile 6. jaanuarist 1995.a.

(3) Nõukogu määrus (EÜ) nr 2201/2003, mis käsitleb kohtualluvust ning kohtuotsuste tunnustamist ja täitmist kohtuasjades, mis on seotud abieluasjade ja vanemliku vastutusega, ning millega tunnistatakse kehtetuks määrus (EÜ) nr 1347/2000( [5]), võeti vastu 27. novembril 2003. Määrus (EÜ) nr 2201/2003 jõustus 1. augustil 2004 ja seda kohaldatakse 1. märtsist 2005 kõikides liikmesriikides, välja arvatud Taanis.

[5] ELT L 338, 23.12.2003, lk. 1.

(4) Malta avaldas soovi, et tema Püha Tooliga sõlmitud lepingule osutamiseks muudetaks määruse (EÜ) nr 2201/2003 artiklit 63, mis vastab määruse (EÜ) 1347/2000 artiklile 40.

(5) 2003. aasta ühinemisakti artikkel 57 sätestab, et akte, mis võeti vastu enne ühinemist ning mida tuleb muuta ühinemise tõttu, saab muuta lihtsustatud menetlusega, mille kohaselt nõukogu otsustab muudatuse komisjoni ettepaneku alusel kvalifitseeritud häälteenamusega.

(6) Malta sooviga arvestamine ja määruse (EÜ) nr 2201/2003 asjakohane muutmine on põhjendatud,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 2201/2003 artiklit 63 muudetakse järgmiselt:

(1) Lõikesse 3 lisatakse järgmine punkt (c):

"(c) Malta ja Püha Tooli vahel 3. veebruaril 1993. aastal sõlmitud leping kanooniliste abielude ja nende abielude suhtes tehtud kiriklike võimude ja kohtute otsuste tsiviilõiguslike tagajärgede tunnustamise kohta ja selle teine lisaprotokoll 6. jaanuarist 1995.a."

(2) Lõige 4 asendatakse järgnevaga:

"4. Hispaania, Itaalia ja Malta võivad lõikes 2 sätestatud otsuste tunnustamise suhtes kohaldada sama menetlust ja kontrolle, mida kohaldatakse lõikes 3 nimetatud Püha Tooliga sõlmitud rahvusvaheliste kokkulepete kohaselt kiriklike kohtute otsuste suhtes."

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolevat määrust kohaldatakse alates 1. märtsist 2005.

Käesolev määrus on tervikuna siduv ja liikmesriikides vahetult kohaldatav vastavalt Euroopa Ühenduse asutamislepingule.

Brüsselis,

Nõukogu nimel

eesistuja